Mara li nżammet fl-Isptar Monte Carmeli biex tirkupra mid-droga rnexxielha tagħmel arranġamenti biex tikseb l-eroina meta kienet qed tittieħed taħt skorta l-Qorti. Roberta Mulvaney ta’ 27 sena mill-Kalkara ntbagħtet seba’ xhur ħabs u mmultata €750 wara li nstabet ħatja bl-involviment tagħha biex tinkiseb l-eroina. Il-Qorti semgħet li l-każ seħħ f’Lulju tal-2005, keta l-akkużata kienet qiegħda tingħata t-trattament għall-vizzju tad-droga fl-Isptar Monte Carmeli. Hija kellha kamra ma’ mara oħra li kienet tbati mill-vizzju tad-droga. Il-mara l-oħra saret taf li l-akkużata kienet se tittieħed il-qorti u għalhekk tatha €20 u talbitha biex takkwistalha l-eroina. Mulvaney ttieħdet il-Qorti eskortata minn infermiera u minn ħaddiema soċjali, iżda xorta rnexxielha li tagħmel kuntatt ma’ xi ħadd u rranġat miegħu biex ipoġġilha l-eroina fuq il-ħoġor tat-tieqa ta’ waħda mis-swali tal-Isptar Monte Carmeli. Fil-fatt hija tagħtu l-flus iżda d-droga baqgħet ma twasslitx. Il-persuna l-oħra li kienet fil-kamra magħha rnexxielha tikseb id-droga l-għada minn sors ieħor u l-pazjenti qasmu bejniethom sakemm il-ligħter waqfet taħdem.